b'\n_START_ARTICLE_\nSuuri Kuolan retki 1887\n_START_PARAGRAPH_\nSuuri Kuolan retki 1887 oli suomalaisten tiedemiesten kes\xc3\xa4ll\xc3\xa4 1887 Kuolan niemimaan keskiosiin tekem\xc3\xa4 tutkimusretki. Retkest\xc3\xa4 teki aloitteen el\xc3\xa4intieteilij\xc3\xa4 Johan Axel Palm\xc3\xa9n joka suunnitteli my\xc3\xb6s retken._NEWLINE_Retkikunnan teht\xc3\xa4viin kuului Kuolan niemimaan sis\xc3\xa4osien kartoittaminen, mets\xc3\xa4nrajan kulun selvitys sek\xc3\xa4 alueen el\xc3\xa4inmaailman, kasviston ja geologian tutkiminen. Retkikunnan rahoituksesta puolet tuli Societas pro Fauna et Flora Fennica-seuralta ja loput Helsingin yliopistolta ja yksityishenkil\xc3\xb6ilt\xc3\xa4.\n_START_SECTION_\nRetken vaiheet\n_START_PARAGRAPH_\nRetkikunnan etujoukko johon kuuluivat Kihlman, Envald ja Nyberg l\xc3\xa4hti Helsingist\xc3\xa4 11. huhtikuuta 1887 ja matkasi ensin junalla Ouluun ja sielt\xc3\xa4 hevos- ja porokyydill\xc3\xa4 Kuusamon ja Kantalahden kautta Kuolan kaupunkiin jonne he saapuivat 25. huhtikuuta 1887. Nyberg ja Envald j\xc3\xa4iv\xc3\xa4t Kuolaan kun taas Kihlman matkusti yksin Kuolan niemimaan sis\xc3\xa4osassa sijaitsevaan Lovozeron kyl\xc3\xa4\xc3\xa4n josta k\xc3\xa4sin h\xc3\xa4n teki tutkimusretki\xc3\xa4 ja tutki alueen saamelaisten el\xc3\xa4m\xc3\xa4\xc3\xa4._NEWLINE_Retkikunnan p\xc3\xa4\xc3\xa4joukko matkasi Kuolaan meritse Tukholman, Trondheimin ja Vard\xc3\xb6n kautta. He saapuivat Kuolan kaupunkiin kes\xc3\xa4kuussa mutta joutuivat j\xc3\xa4\xc3\xa4m\xc3\xa4\xc3\xa4n kaupunkiin hein\xc3\xa4kuulle saakka koska he eiv\xc3\xa4t onnistuneet hankkimaan riitt\xc3\xa4v\xc3\xa4sti poroja kuljetuksia varten. Hein\xc3\xa4kuun alussa retkikunta l\xc3\xa4hti kahtena eri ryhm\xc3\xa4n\xc3\xa4 sis\xc3\xa4maassa sijaitsevaa Voroninskin kyl\xc3\xa4\xc3\xa4n jossa Kihlman jo oleskeli. Palm\xc3\xa9n, Petrelius, Ramsay ja Sj\xc3\xb6strand matkasi porokyydill\xc3\xa4 sis\xc3\xa4maahan kun taas Brotherus, Envald ja Nyberg meniv\xc3\xa4t laivalla J\xc3\xa4\xc3\xa4meren rannikkoa pitkin Gavrilovoon. Palm\xc3\xa9nin ryhm\xc3\xa4 saapui Voroninskiin 12. hein\xc3\xa4kuuta 1887 ja t\xc3\xa4m\xc3\xa4n j\xc3\xa4lkeen he tekiv\xc3\xa4t tutkimusretki\xc3\xa4 l\xc3\xa4hiymp\xc3\xa4rist\xc3\xb6\xc3\xb6n. Retkel\xc3\xa4iset palasivat hein\xc3\xa4kuun lopulla Voroninskiin._NEWLINE_Palm\xc3\xa9nin ryhm\xc3\xa4 jakaantui nyt kolmeen ryhm\xc3\xa4\xc3\xa4n jotka matkasivat eri reittej\xc3\xa4 Ponoin kyl\xc3\xa4\xc3\xa4n kartoittaen samalla alueen luontoa. Palm\xc3\xa9n ja Petrelius matkasivat veneell\xc3\xa4 kahden oppaan kanssa pitkin Ponoi-jokea saapuen syyskuun alussa Ponoihin. Kihlman ja Ramsay matkasivat porokyydill\xc3\xa4 kuuden saamelaisoppaan kanssa Jokonskin saamelaiskyl\xc3\xa4\xc3\xa4n ja sielt\xc3\xa4 edelleen meritse Ponoihin jonne he tulivat 9. syyskuuta. Sj\xc3\xb6strand puolestaan kuljetti retkikunnan ker\xc3\xa4\xc3\xa4m\xc3\xa4n tutkimusaineiston Gavrilovoon ja matkasi sielt\xc3\xa4 laivalla Ponoihin. J\xc3\xa4\xc3\xa4meren rannikkoa pitkin matkanneet Brotherus, Envald ja Nyberg l\xc3\xa4htiv\xc3\xa4t kohti Suomea elokuun lopulla matkaten ensin Litsasta laivalla Sumaan ja sielt\xc3\xa4 junalla Petroskoin ja Pietarin kautta Helsinkiin._NEWLINE_Ponoihin saapuneet retkikunnan j\xc3\xa4senet joutuivat odottamaan toista viikkoa Arkangeliin menv\xc3\xa4n h\xc3\xb6yrylaivan saapumista ja t\xc3\xa4n\xc3\xa4 aikana he tekiv\xc3\xa4t useita retki\xc3\xa4 l\xc3\xa4hiymp\xc3\xa4rist\xc3\xb6\xc3\xb6n muun muassa Orlovin majakalle. Retkikunta p\xc3\xa4\xc3\xa4si l\xc3\xa4htem\xc3\xa4\xc3\xa4n Ponoista 20. syyskuuta ja he matkasivat Arkangelin kautta Vologdaan ja sielt\xc3\xa4 junalla Moskovan ja Pietarin kautta Helsinkiin jossa oltiin perill\xc3\xa4 7. lokakuuta._NEWLINE_Retkikunnan tutkimustuloksia julkaistiin useissa tieteellisiss\xc3\xa4 julkaisuissa ja vuonna 1890 julkaistiin my\xc3\xb6s Petreliuksen matkan aikana tekem\xc3\xa4 kartta Kuolan alueesta. Retkikunnan ottamia valokuvia ja ker\xc3\xa4\xc3\xa4mi\xc3\xa4 esineit\xc3\xa4 oli my\xc3\xb6s esill\xc3\xa4 kev\xc3\xa4\xc3\xa4ll\xc3\xa4 1888 Helsingiss\xc3\xa4 pidetyss\xc3\xa4 n\xc3\xa4yttelyss\xc3\xa4. Retkikunta kartoitti Kuolan niemimaan sis\xc3\xa4osia ja selvitti mets\xc3\xa4nrajan kulkua alueella sek\xc3\xa4 alueen kasvillisuuta ja el\xc3\xa4imist\xc3\xb6\xc3\xa4. Retkikunta otti my\xc3\xb6s paljon valokuvia matkan aikana._NEWLINE_Kihlman teki 1889 uuden retken Kuolan niemimaan etel\xc3\xa4- ja it\xc3\xa4rannikolle ja vuonna 1892 h\xc3\xa4n ja Ramsay tutkivat Umpjaurin ymp\xc3\xa4rist\xc3\xb6n vuorialueita. Ramsay ja Petrelius k\xc3\xa4viv\xc3\xa4t Kuolan alueella uudelleen 1891 yhdess\xc3\xa4 mineralogi Viktor Hagmanin kanssa. Ramsay teki tutkimusmatkoja Kuolan alueelle my\xc3\xb6s 1897, 1898, 1911 ja 1914.'